M. Dzurinda, predseda vlády SR: (2002-02-21):
J. Migaš, predseda NR SR: Panie poslankyne, páni poslanci, to boli všetky otázky, ktoré boli dnes položené predsedovi vlády. Preto končím časť hodiny otázok, ktorá je venovaná odpovediam predsedu vlády na otázky poslankýň a poslancov. Teraz pristúpime k odpovediam členov vlády na otázky poslancov. Prvú z vyžrebovaných otázok položil pán poslanec Anton Juriš ministrovi pôdohospodárstva Pavlovi Koncošovi. Otázka znie: „Transformácia podnikov a kanalizácií a prevedenie do vlastníctva združení miest a obcí sa už pripravuje veľmi dlho. Kedy je posledný dátum uskutočnenia tejto transformácie a prevedenia do majetku a správy združení miest a obcí?“ Nech sa páči, pán minister. P. Koncoš, minister pôdohospodárstva SR: Pán predseda, páni poslanci, pani poslankyne, ja si už len dovolím doplniť odpoveď predsedu vlády. Konečný termín je 30. jún, myslím si, že sú všetky predpoklady na to, aby bol dodržaný. Stredoslovenské vodárne a kanalizácie by mali byť schválené na ministerstve pre správu a privatizáciu najneskôr do konca marca. Myslím si, že je to termín, ktorý by mohol byť dodržaný aj Fondom národného majetku. Takže vytvárajú sa predpoklady aj na čerpanie fondov. A z hľadiska ostatných problémov sú dve lokality, dva regióny, kde sú určité problémy, a to sú obce v Trenčianskom okrese, ktoré už dostali určitý majetok v procese privatizácie v minulom volebnom období a rovnako, myslím si, 23 obcí v Komárňanskom okrese, ktoré tiež dostali, ale len časť majetku a tieto obce bude potrebné posudzovať osobitne. Nemôžu dostať majetok dvakrát, ale rozhodne musia dostať alikvotnú časť, ako dostanú aj obyvatelia ostatných obcí bez ohľadu na to, tak ako ste uviedli, či vodovod alebo kanalizácia ČOV sú vybudované alebo nie sú vybudované a len sa budú budovať. J. Migaš, predseda NR SR: Nech sa páči, pán poslanec Juriš. Spokojný? Ďakujem. Pán minister, zostaňte na svojom mieste, pretože ďalšia otázka je položená vám. Otázka je od pána poslanca Jozefa Klemensa. Otázka znie: „Je agrorezort pripravený na zvládnutie jarných poľnohospodárskych prác (osivá, hnojivá, pesticídy)?“ Odpovedá minister pôdohospodárstva, nech sa páči. P. Koncoš, minister pôdohospodárstva SR: Pán kolega, toto je taká gazdovská otázka. Nazdávam sa, že rezort je pripravený, pretože obchodné organizácie ponúkajú dostatočný sortiment chemických ochranných prostriedkov, priemyselných hnojív a, samozrejme, organizácie, ktoré sa zaoberajú spracovaním, prípravou a morením osív, majú takisto dostatočný sortiment osív v požadovanej odrodovej skladbe. Na to, aby poľnohospodári mohli tieto prostriedky a osivá aj vyfinancovať, 30. januára sme požiadali ministerstvo financií o predstihové čerpanie systémových dotácií a dotácií na pôdu tak, aby 50 % mohlo byť čerpaných do 31. marca, teda v čase, keď je potreba financií aktuálna. Myslím si, že by nemali byť problémy tak ako po iné roky, aby ministerstvo financií tejto žiadosti vyhovelo. Nakoniec s tým rátajú aj smernice o dotačnej politike, ktoré schvaľuje aj ministerstvo financií a ráta s tým aj štátny rozpočet. Len kvôli úplnosti dodám, že jarné obiloviny sa budú siať na 383 000 ha, z toho kukurica na 140 000 ha, slnečnica na 65 000 ha a sója na 10 000 ha. Slnečnica alebo výmera osevu slnečnice trochu zaostáva za rozvojovým programom pestovania tejto plodiny. Je to aj z toho dôvodu, že v posledných dvoch rokoch jej úroda vplyvom nepriaznivého počasia nebola najlepšia a ekonomika pestovania tejto plodiny, najmä v okrajových oblastiach nebola dobrá. V jeseni minulého roka sa zasiali ozimné obilniny na 490 000 ha a na rozdiel od slnečnice u ozimnej repky, kde je predpoklad a rozvojový program na sejby na výmere asi 101 000 ha, tam sa urobil presev asi o 10 000 ha. Toľko. J. Migaš, predseda NR SR: Pán poslanec Klemens, nech sa páči, máte zapnuté. J. Klemens, poslanec: Ďakujem pekne, pán minister, za odpoveď. Tú gazdovskú otázku som dal preto, lebo každým dňom sa jarné poľnohospodárske práce môžu začať a proste ma zaujímala aj finančná stránka, či dotácie budú včas uvoľnené. Ešte raz ďakujem pekne za odpoveď. P. Koncoš, minister pôdohospodárstva SR: Ďakujem aj ja. J. Migaš, predseda NR SR: Tretiu otázku položil pán poslanec Jozef Klemens podpredsedovi vlády Ivanovi Miklošovi. Otázka znie: „Tento týždeň ste po prvýkrát verejne pripustili, že za tejto vlády sa nezačne dôchodková reforma. Čo vás k tomu viedlo - aký je dôvod?“ Odpovedá podpredseda vlády Ivan Mikloš.